KOMISSION ASETUS (ETY) N:o 2496/82,
annettu 13 päivänä syyskuuta 1982,
tavaroiden luokittelusta yhteisen tullitariffin alanimikkeeseen 61.01 B V e)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna Kreikan liittymisasiakirjalla, ja erityisesti sen 3 artiklan,
sekä katsoo, että
yhteisen tullitariffin nimikkeistön yhdenmukaisen soveltamisen varmistamiseksi on annettava säännöksiä sovellettaviksi luokiteltaessa housuja, mukaan lukien "farmarihousut", jotka on valmistettu mainitun tullitariffin 61 ryhmän 1 huomautuksessa tarkoitetuista tekstiiliaineista ja joiden etupuolella olevan halkion vasen puolisko suljetaan millä suljinjärjestelmällä tahansa oikean puoliskon päälle,
asetuksen (ETY) N:o 950/68(2), sellaisena kuin se on viimeksi muutettuna asetuksella (ETY) N:o 1883/82(3), liitteenä olevan yhteisen tullitariffin nimikkeeseen 61.01 luokitellaan miesten ja poikien päällysvaatteet, jotka on valmistettu 61 ryhmän 1 huomautuksessa tarkoitetuista tekstiiliaineista, ja yhteisen tullitariffin nimikkeeseen 61.02 luokitellaan naisten, tyttöjen ja pikkulasten päällysvaatteet; 61 ryhmän 3 huomautuksen alakohdan mukaan päällysvaatteet, joita ei voida tunnistaa miesten tai poikien taikka naisten tai tyttöjen vaatteiksi, on luokiteltava viimeksi mainittujen kanssa yhteisen tullitariffin nimikkeeseen 61.02,
housut, mukaan lukien "farmarihousut", joissa on halkio edessä, voidaan tunnistaa miesten ja poikien vaatteiksi vasemmalta oikealle tapahtuvan sulkemistavan perusteella, vaikka näiden housujen tiettyjä kokoja voivat käyttää myös naiset ja tytöt; 61 ryhmän 1 huomautuksessa tarkoitetuista tekstiiliaineista valmistetut housut, joilla on edellä mainitut ominaisuudet, kuuluvat yhteisen tullitariffin nimikkeeseen 61.01; tästä nimikkeestä on otettava huomioon alanimike 61.01 B V e), ja
tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Housut, mukaan lukien "farmarihousut", jotka on valmistettu 61 ryhmän 1 huomautuksessa tarkoitetuista tekstiiliaineista ja joiden etupuolella olevan halkion vasen puolisko suljetaan millä järjestelmällä tahansa oikean puoliskon päälle, kuuluvat yhteisen tullitariffin alanimikkeeseen
61.01 Miesten ja poikien päällysvaatteet:
B. muut:
V. muut:
e) housut.
2 artikla
Tämä asetus tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä syyskuuta 1982.